
NASLOV:

SKLEP O SOFINANCIRANJU STROŠKOV NADSTANDARDNEGA IN RAZŠIRJENEGA PROGRAMA V PODRUŽNIČNI OSNOVNI ŠOLI VOGRSKO


PRAVNA PODLAGA:  

· 82. člen Zakona o organizaciji in financiranju vzgoje in izobraževanja (Uradni list RS, št. 16/07 – uradno prečiščeno besedilo, 36/08, 58/09, 64/09 – popr., 65/09 – popr., 20/11, 40/12 – ZUJF, 57/12 – ZPCP-2D, 47/15, 46/16, 49/16 – popr., 25/17 – ZVaj, 123/21, 172/21, 207/21, 105/22 – ZZNŠPP, 141/22, 158/22 – ZDoh-2AA, 71/23, 22/25 – ZZZRO-1 in 48/25),
· 18. člen Statuta Občine Renče-Vogrsko (Uradni list RS, št. 22/12 – uradno prečiščeno besedilo, 88/15, 14/18 IN 56/25).

PREDLAGATELJ:  

Župan, občinska uprava

PRIPRAVLJALEC: 

Občinska uprava

OBRAZLOŽITEV:  

Osnovna šola Ivana Roba Šempeter pri Gorici (v nadaljevanju: zavod) je na Občino Renče-Vogrsko dne 29. 5. 2026 naslovil prošnjo za sofinanciranje nadstandardnega in razširjenega programa POŠ Vogrsko v šolskem letu 2026/2027. Podružnično šolo Vogrsko bo v šolskem letu 2026/2027 obiskovalo predvidoma 35 učencev od 1. do 5. razreda, ki bodo razporejeni v treh oddelkih, od tega v dveh kombiniranih oddelkih in enem čistem oddelku.

V kombiniranem oddelku 1. in 2. razreda bo predvidoma 13 učencev. Ministrstvo za vzgojo in izobraževanje zagotavlja drugega strokovnega delavca v 1. razredu v obsegu 10 ur tedensko, kar po navedbah šole ne omogoča zadostne individualizacije in notranje diferenciacije pouka. Zato šola predlaga sofinanciranje dodatne prisotnosti drugega strokovnega delavca v obsegu 11 ur tedensko oziroma 0,50 sistemiziranega delovnega mesta. 

Za zagotavljanje ustreznega dela v oddelkih podaljšanega bivanja šola predlaga sofinanciranje razširjenega programa podaljšanega bivanja v obsegu 5 ur tedensko, kar predstavlja 0,20 sistemiziranega delovnega mesta. Kot razlog navaja specifično organizacijo dela na manjši podružnični šoli, kjer ena strokovna delavka istočasno ne more pokrivati vseh potreb učencev. 

Šola dodatno navaja, da ji zaradi prenizkega števila učencev prvega razreda ne pripada financiranje jutranjega varstva s strani ministrstva, čeprav učenci prihajajo v šolo že ob 6.45. Zato predlaga sofinanciranje jutranjega varstva v obsegu 1,5 ure dnevno oziroma 7,5 ure tedensko, kar predstavlja 0,21 sistemiziranega delovnega mesta.

RAZLOGI ZA SPREJETJE SKLEPA:

Predlagani sklep omogoča zagotavljanje primerljivih pogojev za izvajanje vzgojno-izobraževalnega dela na Podružnični osnovni šoli Vogrsko ter zagotavlja enakovredne možnosti izobraževanja učencem iz Občine Renče-Vogrsko.
Dodatna prisotnost strokovnega delavca v kombiniranem oddelku omogoča kakovostnejše izvajanje pouka, večjo individualizacijo učnega procesa ter učinkovitejšo podporo učencem različnih starosti in predznanja. Sofinanciranje podaljšanega bivanja in jutranjega varstva pa omogoča nemoteno organizacijo dela šole ter zagotavlja ustrezno varstvo učencev pred začetkom in po zaključku pouka. 
OCENA STANJA:

Če se sofinanciranje dela plače za drugega strokovnega delavca v kombinaciji prvega in drugega razreda ter financiranje razširjenega programa podaljšano bivanje in jutranje varstvo ne zagotovi iz občinskega proračuna, se bi poslabšali pogoji dela in izobraževanja v kombinaciji prvega in drugega razreda ter pogoji varstva učencev na Vogrskem. 

CILJI IN NAČELA:

Navedeno sofinanciranje omogoča nadaljevanje kvalitete dela v šoli, hkrati pa pomeni tudi izenačitev pogojev izvajanja izobraževalnega procesa za vse učence naše občine, ki so vključeni v osnovne šole na območju Občine Renče-Vogrsko.

FINANČNE IN DRUGE POSLEDICE:

Sprejem sklepa bo imel finančne posledice za proračun Občine Renče-Vogrsko, saj bo občina zagotavljala sredstva za izvajanje nadstandardnega in razširjenega programa Podružnične osnovne šole Vogrsko v skupnem obsegu 0,91 sistemiziranega delovnega mesta, od tega:
· 0,50 delovnega mesta za dodatnega strokovnega delavca v kombiniranem oddelku 1. in 2. razreda, 
· 0,20 delovnega mesta za izvajanje podaljšanega bivanja, 
· 0,21 delovnega mesta za izvajanje jutranjega varstva. 

Sredstva se zagotovijo v proračunu Občine Renče-Vogrsko za šolsko leto 2026/2027. Sprejem sklepa bo prispeval k izboljšanju kakovosti vzgojno-izobraževalnega dela, večji varnosti učencev ter ohranjanju ustreznega standarda delovanja Podružnične osnovne šole Vogrsko. 





























Pripravila:
Ksenja Sulič
Višja svetovalka za družbene dejavnost
__________________________________________________________________________


Predlog sklepa:

Na podlagi 82. člena Zakona o organizaciji in financiranju vzgoje in izobraževanja (Uradni list RS, št. 16/07 – uradno prečiščeno besedilo, 36/08, 58/09, 64/09 – popr., 65/09 – popr., 20/11, 40/12 – ZUJF, 57/12 – ZPCP-2D, 47/15, 46/16, 49/16 – popr., 25/17 – ZVaj, 123/21, 172/21, 207/21, 105/22 – ZZNŠPP, 141/22, 158/22 – ZDoh-2AA, 71/23, 22/25 – ZZZRO-1 in 48/25) in 18. člena Statuta Občine Renče-Vogrsko (Uradni list RS, št. 22/12 – uradno prečiščeno besedilo, 88/15, 14/18 IN 56/25).
je Občinski svet Občine Renče-Vogrsko na svoji 23. redni seji, dne ______ sprejel


S K L E P
 
1.
Občina Renče-Vogrsko soglaša s sofinanciranjem dodatne prisotnosti drugega strokovnega delavca v kombiniranem oddelku 1. in 2. razreda Podružnične osnovne šole Vogrsko v obsegu 11 ur tedensko, kar predstavlja 0,50 sistemiziranega delovnega mesta, za šolsko leto 2026/2027.

2.

Občina Renče-Vogrsko soglaša s sofinanciranjem razširjenega programa podaljšanega bivanja v Podružnični osnovni šoli Vogrsko v obsegu 5 ur tedensko, kar predstavlja 0,20 sistemiziranega delovnega mesta, za šolsko leto 2026/2027.

3.

Občina Renče-Vogrsko soglaša s sofinanciranjem jutranjega varstva v Podružnični osnovni šoli Vogrsko v obsegu 1,5 ure dnevno oziroma 7,5 ure tedensko, kar predstavlja 0,21 sistemiziranega delovnega mesta, za šolsko leto 2026/2027.


4. 
Ta sklep prične veljati naslednji dan po objavi v Uradnih objavah v Občinskem glasilu Občine Renče-Vogrsko, uporabljati  pa se začne 1. 9. 2026.


Številka: 
Bukovica,                                                                                                          
 						Župan
                                                                                                                  Občine Renče-Vogrsko
        Tarik Žigon
												







